Приложение № 20

**ПРОГРАМА**

**ЗА НАДЗОР И КОНТРОЛ НА БОЛЕСТТА ТУБЕРКУЛОЗА ПО Едрите преживни животни В Република БЪЛГАРИЯ ПРЕЗ 2022 – 2024 г.**

**Идентификация на програмата**

Държава членка: **Република България**

Заболяване: **Туберкулоза по едрите преживни животни**

Период на изпълнение: **2022 – 2024 г.**

**За контакт:**

отдел „Здравеопазване на животните“,

дирекция “Здравеопазване и хуманно отношение към животните”,

Българска агенция по безопасност на храните

бул. „Пенчо Славейков“ 15A

1606, София, България

E-mail: AHW@bfsa.bg

**1. Цели на програмата**

Своевременно установяване на животните, отглеждани в животновъдни обекти, заболели от Туберкулоза по едрите преживни животни и прилагане на бързи и ефективни мерки за ограничаване и ликвидиране на заболяването. Постигане на статут на България, като страна официално свободна от Туберкулоза по едрите преживни животни.

**2. Елементи на програмата**

2.1. Диагностични изследвания на терен:

* **в стада свободни от туберкулоза при ЕПЖ** - извършва се ежегодна, еднократна интрадермална туберкулинизация с говежди пречистен протеинов дериват (ППД) на всички ЕПЖ навършили 42 дневна възраст;
* **в стада свободни от туберкулоза при ЕПЖ** – извършва се диференциална туберкулинизация (с говежди и птичи туберкулин, на 42-я ден след първоначалната туберкулинизация) на ЕПЖ със съмнителна реакция при предходното еднократно изследване с говежди туберкулин.
* положително реагиралите животни при еднократното интрадермално изследване се подлагат на диагностично/санитарно клане, с изключение на животните при които има съмнение за грешна позитивна реакция или намесваща се реакция. На същите животни се извършва диференциална туберкулинизация (с говежди и птичи туберкулин по 0.1 мл. на 42-я ден след първоначалната туберкулинизация).
* еднократна интрадермална туберкулинизация с говежди ППД (между 45-я и 60-я ден след диференциалната туберкулинизация) в доза 0,2 мл. на всички ЕПЖ, реагирали със съмнителна реакция при диференциалната туберкулинизация.
* положително реагиралите животни при диференциалната туберкулинизация се подлагат на диагностично/санитарно клане, с изключение на животните при които има съмнение за грешна позитивна реакция или намесваща се реакция. На същите животни се извършва еднократна интрадермална туберкулинизация с говежди ППД (между 45-я и 60-я ден след диференциалната туберкулинизация) в доза 0,2 мл.
* еднократна туберкулинизация на всички свине (с говежди и птичи ППД туберкулин - едновремено на двете уши), които се отглеждат съвместно с ЕПЖ, при които е констатирана туберкулоза;
* еднократна интрадермална туберкулинизация с говежди ППД на всички говеда навършили 42 дневна възраст, при внос от трети страни (изследването се заплаща от собственика на внесените животни).
* **в стада с констатирана туберкулоза по ЕПЖ** - учестени интрадермални изследвания през 2 месеца, от датата на която е заклано последното реагирало животно, на всички ЕПЖ навършили 42 дневна възраст. В случай на отрицателни резултати за туберкулоза от интрадермалното или лабораторно изследване при всички ЕПЖ в стадото, следващото изследване се извършва след 6 месеца и при отрицателни резултати стадото се счита за свободно от болестта.

*Фигура 1: Схема за извършване на туберкулинизация на ЕПЖ.*

2.2. Видове проби за лабораторно изследване:

* лабораторно изследване (микробиологично и молекулярнобиологично) на лимфни възли, бял дроб, черен дроб и други вътрешни органи, взети при диагностично или санитарно клане или при съмнение за туберкулозна находка по време на кланичния месопреглед при редовно заклани животни;
* патологоанатомични и лабораторни изследвания (микробиологочни и молекулярно биологични) на органни проби от възприемчиви диви животни, при съмнение;

Микробиологичните и молекулярно биологичните лабораторно-диагностични изследвания се извършват по методите посочени в Ръководството за стандарти за диагностични тестове и ваксини на OIE.

**3. Институции и организации, отговорни за изпълнението на програмата**

3.1. Българска агенция по безопасност на храните

3.1.1. ЦУ на БАБХ

* БАБХ е централен компетентен орган, който следи за изпълняването на контрола на заразните заболявания и задължителното им обявяване;
* удостоверява статута на страната/ областите/ обектите, като свободни от туберкулоза по говедата;
* осъществява взаимодействието с другите държави членки и гарантира за здравния статус на животните и продуктите от тях при международната търговия;
* удостоверява пред международните институции възстановяването на статута на отделните области и страната като цяло, като свободни от туберкулоза по говедата.

Дирекция „Здравеопазване и хуманно отношение към животните“:

* разработва стратегия за контрола на заболяването и изпълнява контрола по прилагането на програмата;
* координира действията на всички органи участващи в програмата;
* събира информация и изготвя доклади с резултатите по програмата;
* изпраща ежегодно доклад до Европейската комисия за извършените дейности по отношение на заболяването.

Дирекция „Контрол на храните”:

* осъществява контрол на предприятията, осъществяващи месодобивна и преработваща дейност.

3.1.2. Областни дирекции по безопасност на храните

* контролират изпълнението на програмата;
* контролират дейностите на всички регистрирани ветеринарни лекари на регионално ниво по обезпечаване на програмата и докладват данните в ЦУ на БАБХ;
* обобщават данни за реагиралите положително/съмнително ЕПЖ, при редовната туберкулинизация, диференциалната туберкулинизация, туберкулинизацията с говежди ППД в доза 0,2 мл. и учестената туберкулинизация в региона и изпращат сведение до Дирекция ЗХОЖ при ЦУ на БАБХ;
* контролират резултатите от надзора на болестта, в базата данни, предоставена от регистрираните ветеринарни лекари;
* официалните ветеринарни лекари по здравеопазване на животните (ОВЛ ЗЖ) извършват диференциалната туберкулинизация, туберкулинизацията с говежди ППД в доза 0,2 мл. и учестена туберкулинизация;
* ОВЛ ЗЖ вземат проби за лабораторни изследвания от заклани говеда, съмнителни за туберкулоза;
* ОВЛ ЗЖ изготвя списък с реагиралите положително/съмнително ЕПЖ, при редовната, диференциалната и туберкулинизацията с говежди ППД в доза 0,2 мл.;
* официалните ветеринарни лекари, контролиращи месодобивните предприятия (ОВЛ КХ )извършват кланичен месопреглед на всички заклани животни;
* ОВЛ КХ извършват пробовземане от всички съмнителни животни при клане по необходимост;
* ОВЛ КХ докладват незабавно при констатирани, при извършения кланичен месопреглед, патологоанатомични изменения характерни за заболяването

3.1.3. Регистрираните ветеринарни лекари:

* извършват редовна туберкулинизация с говежди ППД в доза 0,1 мл.;
* въвеждат в Интегрираната информационна система на БАБХ – ВетИс, данните за извършената туберкулинизация.

3.2 Национална Референтна лаборатория „Туберкулоза“ към НДНИВМИ в гр. София:

* извършва лабораторно изследване (микробиологично и молекулярно биологично) на проби от животни, при съмнение;
* информира Дирекция ЗХОЖ при ЦУ на БАБХ за резултатите от извършените лабораторни изследвания;
* изпраща проби за потвърждение в Референтната лаборатория на ЕС, при необходимост от извършване на допълнителни изследвания ;
* участва в организираните от Европейската референтна лаборатория „ринг“ тестове;
* сътрудничи с Националните Референтни лаборатории на други държави членки по отношение на необходимите изследвания.

Лабораторно-диагностични изследвания се извършват по методите посочени в Ръководството за стандарти за диагностични тестове и ваксини на OIE.

**4. Териториален обхват**

Регионалните структури на БАБХ отговарят на административните области на страната – в административно отношение Република България е разделена на 28 области, като във всяка една от тях ще се изпълнява програмата за надзор и контрол на Туберкулоза при едрите преживни животни.

**5. Мерки при потвърждение на случай на туберкулоза при ЕПЖ:**

**5.1. Нормативни разпоредби при положителен резултат:**

Предприемат се мерките, съгласно Наредба № 84 от 18.07.2006 г. за изготвяне на планове за ликвидиране на бруцелозата по говедата, туберкулозата по говедата и ензоотичната левкоза по говедата и Наредба № 4 от 08.03.2010 г. за здравните изисквания към говеда и свине при транспортирането им между Република България и другите държави - членки на Европейския съюз, и за определяне на здравния статус на райони Туберкулозата по ЕПЖ (инфекция с комплекс Mycobacterium tuberculosis (Mycobacterium bovis, Mycobacterium tuberculosis, Mycobacterium caprae) попада в категория B, D и E съгласно *Регламент за изпълнение (ЕС) 2018/1882 на Комисията от 3 декември 2018 година за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка* и в тази връзка по отношение на заболяването се прилагат мерките по чл. 9, буква б), както и букви г) и д) от Регламент (ЕС) 2016/429. Тази болест следва се контролира във всички държави членки с цел да бъде ликвидирана в целия Съюз, поради което се изготвя задължителна програма за ликвидиране. Параметрите на програмата за ликвидиране и статут на държава, свободна от болест се добиват по реда на Делегиран регламент (ЕС) 2020/689 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на правилата за надзор, програмите за ликвидиране и статута свободен от болест за някои болести от списъка и нововъзникващи болести. Туберкулозата подлежи на обявяване по чл. 18-23 от Регламент (ЕС) 2016/429 и чл. 124 от ЗВД. Собствениците на животновъдни обекти имат задължения по отношение на информирането за промяна в здравословния статус на животните, за случаите на клане по необходимост и умрели животни съгласно чл. 55 и чл. 132, ал. 1, т. 4, 5 и 6 от ЗВД.

Съгласно *Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните* (Законодателство за здравеопазването на животните) и делегираните актове и актовете за изпълнение към него, операторите трябва да информират компетентния орган за обектите, в които отглеждат животни или събират, добиват, обработват и съхраняват зародишни продукти за целите на регистрация/одобрение. Съгласно чл. 51 от ЗВД животните подлежат на идентификация, а животновъдните обекти на регистрация по чл. 137 в БАБХ, който е официалният компетентен орган за идентификацията на животните и поддържа компютъризирана информационна система за въвеждане на данни за идентифицираните животни и регистрираните животновъдни обекти (интегрирана информационна система – ИИС ВетИС).

**6. Измерими цели за изпълнението на програмата**

**Брой на ЕПЖ в България, които да бъдат изследвани за Туберкулоза *(на база прогнозни данни за броя на животните към 12.2021 г.)***

|  |  |
| --- | --- |
| **Регион** | **Общ брой ЕПЖ** |
| **Говеда** | **Биволи** |
| Благоевград | 45317 | 181 |
| Бургас | 33850 | 648 |
| Варна | 11000 | 150 |
| Велико Търново | 23700 | 216 |
| Видин | 4900 | 58 |
| Враца | 17400 | 1179 |
| Габрово | 7950 | 692 |
| Добрич | 25200 | 124 |
| Кърджали | 57 450 | 10 |
| Кюстендил | 7150 | 139 |
| Ловеч | 12500 | 335 |
| Монтана | 16150 | 290 |
| Пазарджик  | 18200 | 172 |
| Перник | 7300 | 156 |
| Плевен | 20245 | 698 |
| Пловдив | 67240 | 1009 |
| Разград | 18000 | 128 |
| Русе | 13 870 | 375 |
| Силистра | 13300 | 124 |
| Сливен | 32868 | 441 |
| Смолян | 12500 | 38 |
| София град | 5890 | 28 |
| София област | 23340 | 427 |
| Стара Загора | 31350 | 872 |
| Търговище | 20100 | 538 |
| Хасково | 50590 | 771 |
| Шумен | 23970 | 137 |
| Ямбол | 23250 | 760 |
| **Общо:**  | **644580** | **10696** |

**7. Свързани документи и полезни връзки**

Референции към този документ:

1. Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) и Делегиран регламент (ЕС) 2020/689 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на правилата за надзор, програмите за ликвидиране и статута свободен от болест за някои болести от списъка и нововъзникващи болести.

2. Закон за ветеринарномедицинската дейност;

3. Наредба № 4 от 08.03.2010 г. за здравните изисквания към говеда и свине при транспортирането им между Република България и другите държави - членки на Европейския съюз, и за определяне на здравния статус на районите и обектите, от които произхождат тези животни.

4. Наредба № 84 от 18.07.2006 г. за изготвяне на планове за ликвидиране на бруцелоза по говедата, туберкулоза по говедата и ензоотична левкоза по говедата.

**8. Исторически и епизоотологични данни за заболяването.**

<https://www.bfsa.bg/bg/Page/epi_data/index/epi_data/>